lv lv es lv en lv en ceb lv lv fi es es lv lv lv fr ceb lv lv lv es lv lv lv lv lv lv lv lv lv lv lv lv lv en lv lv lv lv lv lv lv lt lv lv fr lv lv lv uk en eo lv lv lv lv en
Vai vajag kopt pārgājienu apavus? Kā kopt pārgājienu apavus? Kā izžāvēt slapjus pārgājienu apavus? Ikviens no mums noteikti ir domājis par šiem jautājumiem, pirmo reizi atnākot no meža ar dubļainiem vai slapjiem zābakiem. Un, iespējams, tikai ar pieredzi katrs nonākam līdz pareizai apavu kopšanai. Šajā rakstā apskatīsim trīs pareizus soļus pārgājienu apavu kopšanai. Bet atbildot uz pašu svarīgāko jautājumu – jā, pārgājienu apavi obligāti ir jākopj, lai nezaudētu to funkcijas un saglabātu ilgāku apavu mūžu.
Pirmais solis - pārgājienu apavu tīrīšana
Pārgājienu apavi pēc pārgājiena ir jānotīra pēc iespējas ātrāk, jo arī dubļi ieēdas apavu šķiedrās un tos bojā. Apavus var notīrīt ar apavu birstīti, vecu zobu birsti vai lupatiņu. Pēc apavu tīrīšanas tiem ir jāļauj izžūt.
Otrais solis - pārgājienu apavu žāvēšana
Pat ja pārgājienā dodies labos pārgājiena apavos, kuri elpo, un mitrumu atgrūdošām zeķēm, tāpat dienas beigās pie liela kilometra skaita, pārgājiena apavi būs uzsūkuši izdalītos sviedrus. Nerunājot pat par ūdenī samitrinātiem apaviem. Ja pārgājiens ir vienas dienas vai nakšņošana paredzēta siltā vietā (mājās), tad apavu žāvēšana ir gaužām vienkārša – no apaviem ir jāizņem iekšzole un apavos jāsaliek saburzītas avīzes, salvetes, vai papīri, kuri ir zābakos nopirkšanas brīdī. Tie lieliski uzsūks mitrumu no apaviem. Šādi arī noliekam apavus žāvēties istabas temperatūrā.
Pie vairāku dienu pārgājieniem, ir jāpadomā par biežāku zeķu maiņu, jo zeķes izžāvēt ir vieglāk un ātrāk, nekā apavus. Sausas zeķes labāk uzsūks sviedrus, savukārt mitras zeķes atdos mitrumu tālāk zābakam. Kopumā mitri apavi ir diezgan neizbēgams faktors garos pārgājienos. Šajā gadījumā ir jāskatās, kas ir pa rokai, vai somā ir paķerta kāda avīzes lapa, ko varētu sabāzt zābakā. Protams, apavi ir kārtīgi jāattaisa, jāizvēdina, jāizņem iekšzole. Pie mitriem un aukstiem laikapstākļiem, ne tikai zeķes, bet arī zābakus žāvē pa nakti guļammaisa kājgalī. Nereti, pārgājienu eksperti guļammaisu iegādājas lielāku, tādā veidā paredzot vietu zābaku žāvēšanai.
Trešais solis - pārgājienu apavu apstrādāšana
Pārgājienu apavus vēlams nopūst ar līdzekli, kas paredzēts ūdens un netīrumu atgrūšanai. Tas rada papildu aizsardzību apavu virskārtai, taču šis līdzeklis noberžas un noskalojas, tādēļ to ir jāatjauno katru reizi. Šo līdzekli var lietot arī apaviem, kuriem nav Gore-Tex (membrāna, kas ir izturīga pret ūdens un vēja necaurlaidību) pārklājuma, taču, ja apavi būs ar elpojošu slāni (audums, sietiņš), tad šis līdzeklis tur iesūksies iekšā un lielas jēgas tam nebūs. Savukārt, ādas apavi jāapstrādā ar vasku, lai ādu pabarotu un saglabātu to mīkstu.
Pārgājienu apavus nekādā gadījumā nedrīkst:
žāvēt, tos liekot uz, zem vai pie radiatoriem vai tos liekot pie ugunskura vai krāsns. Pārāk straujas temperatūras maiņas var deformēt gan gumiju, gan ādu, gan Gore-Tex membrānu (tā saraujas). Apavi deformēsies, un tie būs par mazu. Krasas temperatūras maiņas rezultātā apavi var arī sākt sprēgāt;
mazgāt veļasmašīnā, jo arī šādas kopšanas rezultātā Gore-Tex membrāna saraujas;
vilkt tos nost kāju pret kāju līdz galam tos neatšņorējot. Visticamāk, labus pārgājiena zābakus jūs tā nesabojāsiet, taču mīkstākus apavus ir iespēja tā saplēst. Kā arī garantiju apavu labošanai vai apmaiņai šādā veidā var pazaudēt.
Apavi ir jākopj! Ja būsi ieguldījis lielus līdzekļus labu apavu iegādei, tad velti gan laiku to kopšanai, gan finanses kopšanas līdzekļu iegādei. Neekonomē uz kopšanas līdzekļiem! Tas saglabās apavu mūžu ilgāku.
Ja tev patīk manis veidotais saturs, tad šādi vari man pateikt paldies. Spied pelēko pogu, lai uzsauku man kafijas tasi vai zilo pogu, lai dalītos ar rakstu Facebook. Es pateicos par jebkuru tavu izvēli!
Dalies ar rakstu Facebook Atbalstīt
Kā izvēlēties labākos pārgājienu apavus?
Kādi ir labākie pārgājienu apavi? Kā izvēlēties piemērotākos pārgājie...
Bezmaksas atpūtas vietas. LVM GEO lietotne
Kur atrast bezmaksas atpūtas vietas? Kur aizbraukt netālu no Rīgas? Kur pacep...
Ir liela laime piedzīvot mierīgu sevi. Apstāties. Baudīt. Ieelpot. Sajust. Būt pateicīgai. To mācos ik dienu.
43. diena // Kopenick - Berlin
Saņem ziņu par jaunu stāstu savā e-pastā!
"What if I told you" garantē, ka Jūsu dati netiks nodoti trešajai personai, bet tiks izmantoti atbilstoši Likumam par fizisko personu datu aizsardzību unsubscribe@whatifitoldyou.eu
© whatifitoldyou — All Rights Reserved